डीएमके के शीर्ष नेताओं पर जमीन हथियाने का आरोप  
जमीन हथियाने के मामले में कई डीएमके नेताओं की गिरफ्तारी के बाद पुलिस अब करुणानिधि के बेटे स्टालिन तथा पोते उदयानिधि स्टालिन पर निशाना साध रही है।
जमीन हथियाने के मामले में द्रविड़ मुनेत्र कड़गम (डीएमके) के कई नेताओं की गिरफ्तारी के बाद तमिलनाडु पुलिस अब पार्टी अध्यक्ष एम. करुणानिधि के बेटे एमके स्टालिन तथा पोते उदयानिधि स्टालिन पर निशाना साध रही है।  इस मामले में स्टालिन और उदयनिधि के साथ-साथ भवन निर्माता सुब्बा रेड्डी, राजा शंकर, वेणुगोपाल रेड्डी तथा श्रीनिवास के खिलाफ गुरुवार को मामले दर्ज किए गए। उन पर एन. शेषाद्रिकुमार को अपनी जमीन बेचने के लिए धमकाने तथा दबाव डालने का आरोप है।  बताया जाता है कि स्टालिन के सहयोगी वेणुगोपाल रेड्डी के नाम पर 6,000 वर्गफीट की जमीन है, जो उन्होंने 2010 में बाजार कीमत से कम मूल्य पर 5.54 करोड़ रुपये में खरीदी थी। कहा जाता है कि स्टालिन अपने घर के पास की यह जमीन अपनी बेटी को देना चाहते थे।  शेषाद्रिकुमार का यह भी अरोप है कि जब वह डीएमके के सत्ता में रहते हुए आरोप दर्ज कराने के लिए गए थे तो पुलिस ने उनकी नहीं सुनी थी।  वहीं, स्टालिन ने इन आरोपों पर प्रतिक्रिया व्यक्त करते हुए कहा, "मैं कानूनी तौर पर इस मामले का सामना करूंगा। मुझे पहले की ऐसा होने का भान हो गया था।"  भ्रष्टाचार के आरोपों का सामना कर रही मुख्यमंत्री जे. जयललिता पर निशाना साधते हुए उन्होंने कहा, "मैं जयललिता की तरह इन मामलों की सुनवाई स्थगित करने के लिए नहीं कहूंगा।"  इस बीच, मद्रास उच्च न्यायालय उदयनिधि की अंतरिम जमानत याचिका नामंजूर कर दी और अग्रिम जमानत याचिका पर सुनवाई के लिए सात दिसम्बर की तिथि तय की।